Document ID: 32006D0199

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Φεβρουαρίου 2006
για τον καθορισμό ιδιαίτερων όρων για τις εισαγωγές αλιευτικών προϊόντων από τις Ηνωμένες Πολιτείες της Αμερικής
[κοινοποιηθείσα υπό τον αριθμό Ε(2006) 495]
(Κείμενο που παρουσιάζει ενδιαφέρον για τον ΕΟΧ)
(2006/199/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων (1), και ιδίως το άρθρο 11 παράγραφος 1,
την απόφαση 98/258/ΕΚ του Συμβουλίου, της 16ης Μαρτίου 1998, για τη σύναψη της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων (2), και ιδίως το άρθρο 3,
Εκτιμώντας τα ακόλουθα:
(1)
Η οδηγία 91/493/ΕΟΚ ορίζει ότι καθορίζονται ιδιαίτεροι όροι για τις εισαγωγές αλιευτικών προϊόντων από κάθε τρίτη χώρα. Οι ιδιαίτεροι όροι εισαγωγής περιλαμβάνουν: τις διαδικασίες για τη λήψη υγειονομικού πιστοποιητικού το οποίο πρέπει να συνοδεύει τις αποστολές ψαριών που εξάγονται στην Ευρωπαϊκή Κοινότητα, την τοποθέτηση σήμανσης που προσδιορίζει την ταυτότητα των αλιευτικών προϊόντων και η οποία δείχνει την προέλευση και τον αριθμό έγκρισης της εγκατάστασης προέλευσης, και κατάλογο των εγκεκριμένων εγκαταστάσεων, πλοίων-εργοστασίων ή ψυκτικών θαλάμων, καθώς και κατάλογο των καταγεγραμμένων πλοίων-ψυγείων.
(2)
Το παράρτημα V της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής (ΗΠΑ) σχετικά με τα υγειονομικά μέτρα για την προστασία της δημόσιας υγείας και της υγείας των ζώων στο εμπόριο ζώντων ζώων και ζωικών προϊόντων (η συμφωνία) καθόριζε, μεταξύ άλλων, τα υγειονομικά μέτρα για τα ψάρια και τα αλιευτικά προϊόντα και ορισμένα άλλα ζωικά προϊόντα που αποτελούν αντικείμενο εμπορίας με τις Ηνωμένες Πολιτείες για τα οποία έχει καθοριστεί η ισοδυναμία.
(3)
Το παράρτημα ΙΙ της συμφωνίας καθόριζε ότι η ρυθμιστική αρχή για τον έλεγχο των όρων δημόσιας υγείας για τα ψάρια και τα αλιευτικά προϊόντα στις ΗΠΑ είναι η Food and Drug Administration (FDA) και η National Marine Fisheries Service - National Oceanic & Atmospheric Administration (NMFS-NOAA). Στο πλαίσιο της συμφωνίας, η FDA και η NMFS-NOAA είναι αρμόδιες, ιδίως, για την αποτελεσματική επαλήθευση και έλεγχο της εφαρμογής των υγειονομικών κανόνων που ισχύουν στις ΗΠΑ σχετικά με την παραγωγή και τη μεταποίηση των αλιευτικών προϊόντων, καθώς και για την παροχή πληροφοριών και πρόσθετων εγγυήσεων σχετικά με τα αλιευτικά προϊόντα που εξάγονται στην επικράτεια της ΕΚ.
(4)
Πραγματοποιήθηκε επίσκεψη επιθεώρησης εξ ονόματος της Επιτροπής στις Ηνωμένες Πολιτείες της Αμερικής προκειμένου να επαληθευτούν οι όροι υπό τους οποίους τα αλιευτικά προϊόντα παράγονται, αποθηκεύονται και αποστέλλονται στην Κοινότητα.
(5)
Μετά τα αποτελέσματα της επίσκεψης επιθεώρησης, η FDA και η NMFS-NOAA έδωσαν εγγυήσεις όσον αφορά τις ευθύνες τους που περιγράφονται ανωτέρω και την εφαρμογή των ιδιαίτερων όρων που καθορίζονται με την παρούσα απόφαση.
(6)
Οι εν λόγω εγγυήσεις αφορούν επίσης τους ελέγχους που εφαρμόζονται στους μεσάζοντες (εξαγωγείς που δεν είναι μεταποιητές).
(7)
Συνεπώς, είναι σκόπιμο να θεσπιστούν λεπτομερείς διατάξεις σχετικά με τα αλιευτικά προϊόντα που εισάγονται στην Κοινότητα από τις ΗΠΑ σύμφωνα με την οδηγία 91/493/ΕΟΚ.
(8)
Κρίνεται σκόπιμο η παρούσα οδηγία να αρχίσει να εφαρμόζεται 45 ημέρες μετά τη δημοσίευσή της, ώστε να υπάρξει η αναγκαία μεταβατική περίοδος.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η «Food and Drug Administration (FDA)» και η «National Marine Fisheries Service - National Oceanic & Atmospheric Administration (NMFS-NOAA)» είναι οι αρμόδιες αρχές στις Ηνωμένες Πολιτείες της Αμερικής (ΗΠΑ), υπεύθυνες για την επαλήθευση και την πιστοποίηση της συμμόρφωσης των αλιευτικών προϊόντων προς τις σχετικές απαιτήσεις των προτύπων δημόσιας υγείας του κώδικα ομοσπονδιακής νομοθεσίας των Ηνωμένων Πολιτειών, τα οποία έχουν αναγνωριστεί για το σκοπό αυτό ως ισοδύναμα με τα πρότυπα της Ευρωπαϊκής Κοινότητας, όπως ορίστηκαν στην απόφαση 98/258/ΕΚ του Συμβουλίου.
Άρθρο 2
Τα αλιευτικά προϊόντα που εισάγονται στην Κοινότητα από τις ΗΠΑ πρέπει να πληρούν τις απαιτήσεις που καθορίζονται στα άρθρα 3, 4 και 5.
Άρθρο 3
1. Κάθε αποστολή συνοδεύεται από πρωτότυπο υγειονομικό πιστοποιητικό, αριθμημένο, δεόντως συμπληρωμένο, με ημερομηνία και υπογραφή, το οποίο αποτελείται από ένα μόνο φύλλο, σύμφωνα με το υπόδειγμα του παραρτήματος Ι.
2. Το υγειονομικό πιστοποιητικό συντάσσεται σε μία τουλάχιστον από τις επίσημες γλώσσες του κράτους μέλους όπου πραγματοποιείται ο έλεγχος.
3. Το υγειονομικό πιστοποιητικό φέρει το όνομα, την ιδιότητα και την υπογραφή του εκπροσώπου της FDA ή της NMFS-NOAA, καθώς και την επίσημη σφραγίδα της σε διαφορετικό χρώμα από τις άλλες ενδείξεις του πιστοποιητικού.
Άρθρο 4
Τα αλιευτικά προϊόντα προέρχονται από εγκεκριμένες εγκαταστάσεις, πλοία-εργοστάσια, ψυκτικούς θαλάμους ή καταγεγραμμένα πλοία-ψυγεία που απαριθμούνται στο παράρτημα ΙΙ.
Άρθρο 5
Με εξαίρεση την περίπτωση των χύδην κατεψυγμένων αλιευτικών προϊόντων που προορίζονται για την παρασκευή διατηρημένων τροφίμων, όλες οι συσκευασίες φέρουν με ανεξίτηλα στοιχεία τη λέξη «USA» καθώς και τον αριθμό έγκρισης/καταγραφής της εγκατάστασης, του πλοίου-εργοστασίου, του ψυκτικού θαλάμου ή του πλοίου-ψυγείου προέλευσης.
Άρθρο 6
Η παρούσα απόφαση εφαρμόζεται από τις 24 Απριλίου 2006.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 22 Φεβρουαρίου 2006.

Labels: 0
3
18
6